**Հավելված 1  
Հաստատված է համայնքի ավագանու  
 14․05․2024թ․ N 72-Ա որոշմամբ**

**Արարատ համայնքի 2025թ. բնապահպանական ծրագիր**

1. **Նախաբան**

«Ընկերությունների կողմից վճարվող բնապահպանական հարկի նպատակային օգտագործման մասին» 2001թ. մայիսի 15-ի ՀՀ օրենքի պահանջներին համապատասխան Արարատ համայնքին 2025թ․-ի համար հաշվարկվել է 65054780 ՀՀ դրամի սուբվենցիա, որով նախատեսվում է ՝

1. 5054780 ՀՀ դրամ՝ համայնքային բուժհաստատությունների՝ բժշկական նոր սարքավորումներով համալրման և վերազինման համար, այդ թվում՝

● մեզի վերլուծիչ 1 հատ-400000 ՀՀ դրամ․

● հիվանդի համապարփակ խնամքի մոնիտոր 5 հատ- 2400000 ՀՀ դրամ․

● վիրաբուժական շարժական լամպ 5 ռեֆլեկտորանի 4 հատ-1144780 ՀՀ դրամ․

● էլեկտրասրտագրիչ (Biocare iE300) 2 հատ-750000 ՀՀ դրամ․

● օտոսկոպ 3 հատ-360000 ՀՀ դրամ։

1. 30000000 ՀՀ դրամ՝ փողոցային լուսավորության համակարգի կառուցում և վերակառուցում արևային և ԼԵԴ լուսատուներով։
2. 30000000 ՀՀ դրամ՝ Արարատ քաղաքի ՈԿՖ Բանավանի կեղտաջրերի մաքրման կայանի (այսուհետ՝ ԿՄԿ) կառուցում։

Սույն ծրագիրը մշակելիս՝ համայնքապետարանն առաջնորդվել է Հայաստանի Հանրապետության վերոհիշյալ օրենքի 1-ին հոդվածի 2-րդ մասի, Հայաստանի Հանրապետության կառավարության 2023թ. օգոստոսի 24-ի թիվ 1421-Ն որոշման, Շրջակա միջավայրի նախարարի 2023թ․ սեպտեմբերի 4-ի «Ընկերությունների կողմից վճարվող բնապահպանական հարկից մասհանվող գումարների հաշվին իրականացվող բնապահպանական ծրագրերի մշակման կարգը սահմանելու մասին» թիվ 310-Ն հրամանի և ՀՀ վարչապետի 2024թ. հունվարի 24-ի N 71-Ա որոշման պահանջներով։

**2. Ծրագրի նպատակը**

Արարատ համայնքի 2025թ․-ի բնապահպանական ծրագրի հիմնական և գլխավոր նպատակը բնապահպանական և առողջապահական խնդիրների լուծման ապահովումն է։

Փողոցային լուսավորության համակարգի բարելավման նպատակով 2023թ․ Արարատ համայնքի ազդակիր բնակավայրերում բնապահպանական ծրագրով հատկացված 21276000 ՀՀ դրամով կառուցել և վերակառուցել է շուրջ 21590մ արտաքին լուսավորության ցանց ԼԵԴ լուսատուներով, իսկ 2024թ․ նախատեսվում է կառուցել 20110մ։ 2025թ․ բնապահպանական ծրագրով հատկացված 30000000 ՀՀ դրամով ևս նախատեսվում է շարունակել և ընդլայնել փողոցային լուսավորության համակարգի բարելալավումը, որը կազմում է շուրջ 17675մ, որից 2800մ-ը վերակառուցում է։ Վերակառուցման արդյունքում կտնտեսվի ամսական մոտ 2500 կՎտ էլեկտրաէներգիա և որոշակիորեն կնվազի ածխաթթու գազի արտանետման ծավալը։ Ծրագրի իրականացման արդյունքում ապահովվում է ազդակիր բնակավայրերի բնակչության թե´ անվտանգությունը և թե´ էլեկտրաէներգիայի խնայողությունը։

Համայնքի բնակչության բուժսպասարկման որակի բարելավման համար բուժհաստատությունները կարիք ունեն բժշկական նոր սարքավորումնեի համալրման և վերազինման։

Արարատ քաղաքի ՈԿՖ Բանավանի կեղտաջրերի մաքրման կայանի (այսուհետ՝ ԿՄԿ) կառուցման ծրագրի իրականացման համար 2023թ․ բնապահպանական ծրագրով հատկացված 18240000 ՀՀ դրամով արվել է նախագիծ։ 2024թ․ նախատեսվում էր ավարտին հասցնել ԿՄԿ-ի կառուցման աշխատանքները, սակայն ծրագրի ընդգրկուն և ժամանակատար լինելու պատճառով այն ամբողջությամբ կավարտվի 2025 թվականին։ ԿՄԿ-ի կառուցումը կլուծի Արարատ քաղաքի ՈԿՖ Բանավան թաղամասի և Արարատ բնակավայրի մի հատվածի բնապահպանական, առողջապահական և սոցիալ-տնտեսական հիմնախնդիրները։ Ժամանակակից, բնահեն տեխնոլոգիաների կիրառմամբ կառուցվող կայանում նախատեսվում է կեղտաջուրը մաքրել մինչև ոռոգման ջրի որակի, ինչը հնարավորություն կտա մաքրված կեղտաջուրն օգտագործել ոռոգման նպատակով։ ԿՄԿ-ն կսպասարկի ՈԿՖ Բանավանի բնակչությանը /մոտ 6000 մարդ/ և Արարատ բնակավայրի բնակչության մի մասին /մոտ 4000 մարդ/։

Կեղտաջրի մաքրման գործընթացը համահունչ է երկրի զարգացման հեռանկարային ծրագրին, ինչպես նաև բնագավառային զարգացման ռազմավարություններին և ծրագրերին։ Այն համահունչ է նաև մեր երկրի կողմից ընդունված միջազգային պարտավորություններին՝ մասնավորապես Կայուն զարգացման 6-րդ նպատակին հասնելու ցուցանիշների (մինչև 2030 թվականը կիսով չափ կրճատել չմաքրված կեղտաջրերի քանակը) իրականացմանը։ Ծրագիրն ուղղված է նաև Կլիմայի փոփոխության ջրային ոլորտի ռազմավարությամբ նախատեսված հարմարվողականության միջոցառումների իրականացմանը, որտեղ նախատեսվում է ջրի կրկնակի օգտագործում և մաքրված կեղտաջրի վերաօգտագործում։

Կեղտաջրերի մաքրման կայանի կառուցման ծրագրի արժեքը մոտ 300 մլն ՀՀ դրամ է, որից 2024-2025թթ․ բնապահպանական ծրագրերով նախատեսված համապատասխանաբար 70271940 և 30000000 ՀՀ դրամը կծախսվի պոմպակայանի կառուցման և կեղտաջրի մեխանիկական մաքրման համար, մոտ 199728000 ՀՀ դրամ սուբվենցիայի գումարը՝ օդամղիչ կայանի կառուցման, կեղտաջրի կենսաբանական մաքրման, տիղմի ջրազրկման և տարածքի բարեկարգման համար։

ՀՀ կառավարության 2015 թվականի մարտի 15-ի թիվ 596-Ն որոշմամբ սահմանված քաղաքաշինական փաստաթղթերի կազմման աշխատանքներն ընթացքի մեջ են, որոնք կուղարկվեն լրացուցիչ։

**3. Ծրագրի իրավական հիմքերը**

Ծրագիրն իրականացվելու է Արարատ համայնքի վարչական տարածքում գործող ձեռնարկությունների կողմից արտադրական գործունեության հետևանքով շրջակա, այդ թվում՝ օդային ավազան վնասակար նյութերի արտանետման և սպառման թափոնների սահմանված կարգով տեղադրման, շրջակա միջավայր վնասակար նյութերի և միացությունների արտանետման համար բնապահպանական հարկից, համայնքին կատարված մասհանումների միջոցներով, առողջապահական նյութերի ձեռքբերմամբ։

**4. Ծրագրի շահառուներն ու մատուցվող ծառայությունները**

Ծրագրի շահառուներ են համարվում Արարատ համայնքի շուրջ 30000 բնակիչներ, տվյալ բնակավայրերում գործող հանրակրթական և նախադպրոցական ուսումնական հաստատությունները, ԱԱՊԿ-ները, Արարատ քաղաքի բժշկական կենտրոնը, ՀՀ ՊՆ Վազգեն Սարգսյանի անվան N զորամասը։

Ծրագրի իրականացման արդյունքում կբարելավվի բուժհաստատությունների ծառայությունների որակը, կբարելավվի և կընդլայնվի վարչական բնակավայրերի արտաքին լուսավորության ցանցը, կլուծվեն բնապահպանական, առողջապահական և սոցիալական որոշակի խնդիրներ։

**5. Ծրագրի խնդիրները և դրանց կապը**

Ծրագիրը ներառում է երկու բաղադրիչ՝ բնապահպանական և առողջապահական։ Ծրագրի իրականացման արդյունքում համայնքում կավելանան կանաչ տարածքները, կնվազի մթնոլորտային օդում փոշու և տրանսպորտային արտանետումների խտությունը, ինչը կնպաստի բարենպաստ միկրոկլիմայի ձևավորմանը, կապահովվի բարենպաստ շրջակա միջավայր, կընդլայնվեն մշակովի հողատարածքները, գյուղական տնտեսությունները կունենան լրացուցիչ եկամուտներ, կբարելավվի բնակչության բուժսպասարկման որակը, բարենպաստ պայմաններ կստեղծվեն բնակչության առողջ ապրելակերպի և հանգստի կազմակերպման համար։

**6. Ծրագրի իրականացման եղանակը**

Ծրագիրը նախատեսվում է իրականացնել 2025 թվականին համայնքին հատկացվելիք 65054780 ՀՀ դրամ բնապահպանական վճարներից կատարվելիք մասհանման միջոցով։ Նախատեսվում է բարելավել և ընդլայնել Արարատ քաղաքի և ազդակիր վարչական բնակավայրերի արտաքին լուսավորության ցանցը, Արարատ քաղաքի բժշկական կենտրոնի, ՈԿՖ Բանավանի ԱԱՊԿ-ի և բժշկական ամբուլատորիաների համար ձեռք բերել բժշկական սարքավորումներ (մեզի վերլուծիչ, օտոսկոպ, հիվանդի համապարփակ խնամքի մոնիտոր, վիրաբուժական շարժական լամպ, էլեկտրասրտագրիչ), իրականացնել կեղտաջրերի մաքրման կայանի կառուցման աշխատանքները։

**ՀԱՄԱՅՆՔԻ ՂԵԿԱՎԱՐ՝ ԱՍԼԱՆ ԱՎԵՏԻՍՅԱՆ**